ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ

ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນາ​ຖາວອນ

----------\*\*\*\*\*\*---------

**ຄອບຄົວ​ຕົວ​ແບບ​​ຕໍ່າຫູກ​ - ທໍ​ໄໝ**

***ຮຽນ:*** ຄະນະ​ປະທານ​ກອງ​ປະຊຸມ ທີ່ ເຄົາລົບ ແລະ​ນັບຖື.

 ***ຮຽນ:*** ບັນດາ​ຜູ້​ແທນ, ​ແຂກ​ທ່ານ​ຍິງ ​ແລະ ທ່ານ​ຊາຍ​ທີ່ນັບຖື​.

 ຂ້າພະ​ເຈົ້າ​ມີ​ຄວາມ​ພາກພູມ​ໃຈ ​ແລະ ​ເປັນ​ກຽດ​ຢ່າງ​ສູງ ທີ່​ໄດ້​ຕ່າງ​ໜ້າ​ໃຫ້​ເອື້ອຍ​ນ້ອງ​ແມ່ຍິງ​ທີ່ເຮັດອາຊີບ​ຫັດຖະກຳ​ຕໍ່າຫູກ​ທໍ​ໄໝ ຂຶ້ນ​ມາ​ປະກອບ​ຄຳ​ເຫັນ​ຕໍ່​ກອງ​ປະຊຸມ​ໃຫຍ່​ ຄັ້ງ​ທີ 8 ຜູ້​ແທນ​ແມ່ຍິງ​ແຂວງ ຄັ້ງນີ້.

ກ່ອນ​ອື່ນ​ໝົດ ຂ້າພະ​ເຈົ້າເຫັນ​ດີ​ເປັນ​ເອກະ​ພາບ ຕໍ່​ບົດ​ລາຍ​ງານ​ການ​ເມືອງ​ທັງ 2 ພາກ ຂອງ​ສະຫະພັນ​ແມ່ຍິງ​ແຂວງ​ ທີ່​ໄດ້​ສະ​ເໜີ​ຜ່ານ​ໄປ​ແລ້ວ​ນັ້ນ ພິເສດແມ່ນສະແດງຄວາມຍອ້ງຍໍຊົມເຊີຍເປັນກິເສດຕໍ່ຜົນງານ​ອັນ​ໃຫຍ່​ຫຼວງ​ແມ່ຍິງ​ບັນດາ​ເຜົ່າ​​ໃນ​ທົ່ວ​ແຂວງ​ຍາດ​ມາ​ໄດ້ໃນໄລຍະຜ່ານມາ.

ຂ້າພະ​ເຈົ້າຊື່​ ນາງ ​ສິງ​ທອງ ອາຍຸ 36 ປີ, ຢູ່​ບ້ານ ​ນາ​ຍາງ​ເໜືອ ​ເມືອງ​ນ້ຳບາ​ກ ​ແຂວງ​ຫຼວງ​ພະ​ບາງ ​ເປັນ​ຕົວ​ແທນໃຫ້ແກ່ເອື້ອຍນອ້ງເຮັດ​ຫັດຖະກຳ​ຕຳ​ຫູກ-ທໍ​ໄໝ. ຄອບຄົວ​ຂ້າພະ​ເຈົ້າ​ມີ 3 ຄົນ, ຍິງ 1 ຄົນ, ມີ 2 ​ແຮງ​ງານ, ມີອາຊີບ​ຕົ້ນຕໍ​ເຮັດ​ນາ. ດ້ານເສດຖະກິດຂອງ​ຄອບຄົວ​ຂ້າພະ​ເຈົ້າ​ໃນ​ຊຸມ​ປີຜ່ານ​ມາ​ແມ່ນ​ຂາດໆ​ເຂີນໆ, ການດໍາລົງຊີວິດ​​ກໍ່ຫຍຸ້ງຍາກ​ຝືດ​ເຄືອງ.

​ໂດຍ​ປະຕິບັດຕາມແຜນພັດທະນາເສດຖະກິດ - ສັງຄົມຂອງບ້ານ​: ຫັນ​ການ​ຜະລິດ​ແບບ​ທຳ​ມະ​ຊາດ​ໄປ​ສູ່​ການ​ຜະລິດ​ເປັນ​ສິນ​ຄ້າ ​ໂດຍ​ເລີ່​ມຈາກ​ຄອບຄົວ ​ແລະ ປະຕິບັດ​ຕາມ​ແບບ​ແຜນ​ພັດທະນາ.

ຂ້າພະ​ເຈົ້າ​ໄດ້​ສ້າງ​ຄອບຄົວ ​ໃນ​ປີ 1996 ຄອບຄົວ​ແມ່ນ​ເຮັດ​ນາ, ​ເຮັດ​ສວນ-ລ້ຽງສັດ ​ແຕ່ລະ​ປີ​ສ້າງລາຍ​ຮັບ​ໄດ້ພຽງ 14,000,000 ກີບ ແຕ່ມາທຽບໃສ່ການໃຊ້ຈ່າຍໃນຄອບຄົວຍັງເຫັນວ່າບໍ່ພຽງພໍ​. ມາ​ຮອດ​ປີ 2006 ຂ້າພະ​ເຈົ້າ​ໄດ້​ທອ້ນໂຮມທຶນ​ຈາກ​ການ​ຂາຍ​ສັດລ້ຽງ, ​ເຄື່ອງ​ສວນ ​ແລະ ອື່ນໆ ຈິ່ງ​ຫັນປ່ຽນ​ມາເຮັດອາຊີບຄ້າຂາຍ​, ຕໍ່າຫູກ - ທໍ​ໄໝ ຊຶ່ງຕົນເອງເຄີຍມີສີໄມ້ລາຍມື ແລະມີຄວາມມັກຢາກປະກອບອາຊີບນີ້ຕື່ມ ເພື່ອສ້າງ​ລາຍ​ຮັບ​ເພີ່​ມໃຫ້ແກ່ຄອບຄົວ, ມາຮອດປີ 2008 ເຫັນວ່າຕະຫລາດມີຄວາມຕອ້ງການຫລາຍຈຶ່ງ​ໄດ້​ຂະຫຍາຍ​ກີ່​ຕໍ່າຫູກ​ໄດ້ 11 ກີ່, ໃນປີ 2011 ເຜີ່ມຂຶ້ນ​ໄດ້ 40 ກີ່, ມາ​ຮອດ​ປະຈຸ​ບັນໄດ້ຂະຫຍາຍ​ເປັນ 80 ກີ່, ເຮັດໃຫ້​ລາຍ​ຮັບເຜີ່ມຂຶ້ນແຕ່ລະປີ ​ສະ​ເລ່ຍໄດ້ 70,000,000 ກີບຕໍ່ປີ. ຈາກ​ລາຍ​ຮັບ​ດັ່ງກ່າວຄອບຄົວຂອງຂ້າພະເຈົ້າໄດ້ມີຊີວິດການເປັນຢູ່ດີຂຶ້ນ, ມີວັດຖຸຮັບໃຊ້​ຄອບຄົວ​ເຊັ່ນ: ລົດ​ໃຫຍ່ 1 ຄັນ, ລັດຈັກ 1 ຄັນ, ໂຮງສີເຂົ້າ 1 ເຄື່ອງ, ດິນສວນ 3 ຕອນ, ໂທລະທັດ, ຕູ້ເຢັນ ແລະເຄ່ືອງໃຊ້ອື່ນໆ. ນອກຈາກນັ້ນຍັງໄດ້ສົ່ງເສີມໃຫ້ລູກໄດ້ສຶກສາຮໍ່າຮຽນສູງຂຶ້ນ.

ນັບແຕ່ໄລຍະເລີ່ມເຮັດຫັດຖະກໍາຕໍ່າແຜ່ນເປັນຕົ້ນມາ ຂ້າພະເຈົ້າໄດ້ຮ່ວມກັບຜູ້ຜະລິດປັບປຸງຄຸນນະ ພາບໃຫ້ຂຶ້ນເລື້ອຍໆ ເຮັດໃຫ້ລູກຄ້າມີຄວາມນິຍົມ ແລະຕະຫລາດກໍ່ນັບມື້ນັບກວ້າງຂວາງ; ມາໃນປີ 2012 ໄດ້ຮັບລາງວັນຊະນະເລີດຫັດຖະກໍາດ້ານການຕະຫລາດ ແລະທຸງຊະນະເລີດໃນງານຫັດຖະກໍາດີເດັ່ນ ຄັ້ງທີ I ລະດັບແຂວງ.

ການປະກອບອາຊີບຫັດຖະກໍາຕໍ່າຫູກຂອງຂ້າພະເຈົ້າ ມັນບໍ່ພຽງແຕ່ເຮັດໃຫ້ຊີວິດການເປັນຢູ່ຂອງຕົນເອງດີຂຶ້ນເທົ່ານັ້ນ ມັນຍັງໄດ້ຊ່ວຍໃຫ້ເອື້ອຍນອ້ງແມ່ຍິງພາຍໃນບ້ານໄດ້ມີວຽກເຮັດງານທໍາ ສ້າງລາຍຮັບເຂົ້າຄອບຄົວຫລາຍຂຶ້ນ ທັງເປັນການຮັກສາ ແລະເສີມຂະຫຍາຍສີໄມ້ລາຍມືຂອງແມ່ຍິງລາວທີ່ເຄີຍມີມູນເຊື້ອມາແຕ່ດົນນານ.

ຕໍ່ຜົນສໍາເລັດທີ່ກ່າວມານັ້ນແມ່ຍອ້ນຄະນະພັກ, ອົງການປົກຄອງແຕ່ລະຂັ້ນຊີ້ນໍາໆພາ, ໃກ້ສິດຕິດແທດແລະທຸກພາກສ່ວນເອື້ອອໍານວຍໃຫ້ພວກຂ້າພະເຈົ້າໄດ້ມີຄວາມກ້າວໜ້າຂື້ນຢ່າງບໍ່ຢຸດຢັ້ງ. ໃນຊຸມປີຕໍ່ໜ້າ ຂ້າ ພະເຈົ້າຈະສືບຕໍ່ຂະຫຍາຍກິດຈະການໃຫ້ກວ້າງຂວາງອີກຕື່ມເຊັ່ນ:

1. ຂະຫຍາຍ​ສະມາຊິກ​ກຸ່ມ​ຕໍ່າຫູກ​ໃຫ້​ຫຼາຍ ​ແລະ ຝຶກ​ອົບຮົມ​ເຕັກນິກ​ວິທີ​ການ​ປະສົມ​ສີ​ໃຫ້​ຖືກ​ຫຼັກ​ວິຊາ​ການ.
2. ປັບປຸງ​ຄຸນ​ນະພາ​ບຜະລິດ​ຕະພັນ​ການ​ຕໍ່າຫູກ​ທໍ່​ໄໝ​ໃຫ້​ສູງ​ກວ່າ​ເກົ່າ.
3. ຂະຫຍາຍ​ຕາໜ່າງຕະຫຼາດ​ໃຫ້​ກ້ວາງ​ຂວາງ​ກວ່າ​ເກົ່າ.

ທ້າຍ​ນີ້ ຂໍ​ອວຍ​ໄຊ​ໃຫ້​ພອນ​ທ່ານ​ຄະນະ​ປະທານ, ຜູ້​ແທນ​ກອງ​ປະຊຸມ ​ຈົ່ງ​ມີ​ສຸຂະພາບ​ເຂັ້ມ​ແຂງ, ຂໍ​ໃຫ້​ປະສົບ​ຜົນສຳ​ເລັດ​ໃນ​ໜ້າ​ທີ​ການ​ງານ.

**ຂໍ​ຂອບ​ໃຈ**